മാതൃകാസ്ഥാനമാകാന് അവര്ണര് എത്രനാള് കാത്തിരിക്കണം ? നവോത്ഥാന മൂല്യങ്ങള് കൊട്ടിഘോഷിക്കപ്പെടുന്ന ഈ കാലഘട്ടത്തിലും മഹാക്ഷേത്രത്തിന്റെ ശ്രീകോവിലില് പ്രവേശനം കിട്ടാന് സമരം ചെയ്യേണ്ട ദുരവസ്ഥയിലാണ് കേരളത്തിലെ അവര്ണ ശാന്തിമാര്. അരുവിപ്പുറത്ത് ശിവപ്രതിഷ്ഠ നടത്തി താന്ത്രികവിദ്യയുടെയും പ്രതിഷ്ഠാദികര്മ്മങ്ങളുടെയും അധികാരം ബ്രാഹ്മണരില് മാത്രം നിക്ഷിപ്തമായ ഒന്നല്ലെന്ന് ശ്രീനാരായണഗുരു വിളംബരം ചെയ്തിട്ട് ഒന്നരനൂറ്റാണ്ടോടടുത്തിട്ടും അത് ഉള്ക്കൊള്ളാന് കഴിയാത്ത വ്യവസ്ഥാപിത സ്ഥാപനങ്ങള് ഇന്നുമുണ്ടെന്ന യാഥാര്ത്ഥ്യം ഞെട്ടലുണ്ടാക്കുന്നു. ശബരിമല മേല്ശാന്തിയാകാന് മലയാള ബ്രാഹ്മണര്ക്ക് മാത്രമാണ് അധികാരമെന്ന് തിരുവിതാംകൂര് ദേവസ്വം ബോര്ഡ് പ്രഖ്യാപിക്കുമ്ബോള് സര്ക്കാരും രാഷ്ട്രീയ നേതൃത്വങ്ങളും സാംസ്കാരിക നായകന്മാരും അത് നിശബ്ദമായി നോക്കി നില്ക്കുന്നത് അങ്ങേയറ്റം അപമാനകരമാണ്. 1888 ലാണ് ഗുരുദേവന് ബ്രാഹ്മണ്യത്തിനെതിരെ അരുവിപ്പുറത്ത് പ്രതിഷ്ഠ നടത്തി ജാതിഭേദവും മതദ്വേഷവും ഏതുമില്ലാതെ സര്വരും സോദരത്വേന വാഴുന്ന മാതൃകാസ്ഥാനമായി ജനസമൂഹത്തെ വിഭാവനം ചെയ്തത്. അസമത്വത്തിന്റെയും അനാചാരത്തിന്റെയും ചെളിക്കുണ്ടില് കിടന്ന ജനവിഭാഗങ്ങള്ക്ക് മൃതസഞ്ജീവനിയായി അരുവിപ്പുറത്ത് അദ്ദേഹം കുറിച്ച ഈ ദര്ശനം. ആ പ്രാധാന്യം ഉള്ക്കൊണ്ടാണ് അരുവിപ്പുറം പ്രതിഷ്ഠയുടെ ശതാബ്ദി വിപുലമായി ആഘോഷിച്ചത്. ശതാബ്ദി കഴിഞ്ഞ് നാലുവര്ഷം പിന്നിട്ടപ്പോള് ശിവക്ഷേത്രത്തില് പൂജ ചെയ്യാന് അവര്ണന് അധികാരമില്ലെന്ന് കാണിച്ച് ഹൈക്കോടതിയില് കേസുണ്ടായത് തന്നെ നവോത്ഥാന, സാംസ്കാരിക മൂല്യങ്ങള്ക്കുണ്ടായ വലിയ അപചയം തെളിയിക്കുന്നതാണ്. ഈഴവ സമുദായത്തില്പ്പെട്ട ശാന്തിക്കാരന് ദേവസ്വം ബോര്ഡിന്റെ ക്ഷേത്രത്തില് പൂജ നടത്താന് അവകാശമില്ലെന്ന് കാണിച്ച് എന്. ആദിത്യന് നല്കിയ ഈ കേസ് കേരളത്തെ നൂറ്റാണ്ടുകള് പിന്നോട്ടടിച്ചു. എന്നാല് ഈ കേസില് ഹൈക്കോടതിയും സുപ്രീംകോടതിയും നല്കിയ വിധി വളരെ ശക്തവും വ്യക്തവുമായിരുന്നു. മൗലികാവകാശങ്ങള്ക്ക് വിരുദ്ധമായ ഒരു മതാവകാശവും ആര്ക്കും അവകാശപ്പെടാന് കഴിയില്ലെന്നും മലയാള ബ്രാഹ്മണര്ക്ക് പ്രത്യേക സംവരണമൊന്നുമില്ലെന്നും പരമോന്നത കോടതി എടുത്തു പറഞ്ഞു. കോടതി വിധിയെ ദേശീയ മാദ്ധ്യമങ്ങളും സാമൂഹ്യശാസ്ത്രജ്ഞരും വളരെ പ്രാധാന്യത്തോടെയാണ് വിലയിരുത്തിയത്. പഴയ ആചാരങ്ങള്ക്കേറ്റ തിരിച്ചടിയാണെന്ന് അവര് പുകഴ്ത്തി. എന്നാല് എസ്.എന്.ഡി.പി യോഗവും മറ്റും ശക്തമായി സമ്മര്ദ്ദം ചെലുത്തിയിട്ടും 2002 ല് ഉണ്ടായ ഈ സുപ്രീംകോടതി വിധി എല്ലാ ക്ഷേത്രങ്ങള്ക്കും ബാധകമാണെന്ന സര്ക്കാര് വിജ്ഞാപനം പുറത്തുവരാന് ഒരു പതിറ്റാണ്ടിലേറെക്കാലം കാത്തുനില്ക്കേണ്ടി വന്നു. 2014ല് ഇക്കാര്യം വിശദീകരിച്ചുകൊണ്ട് സര്ക്കാര് സര്ക്കുലര് ഇറക്കിയെങ്കിലും എന്ത് ഫലമാണുണ്ടായത്?. ക്ഷേത്രങ്ങളില് അവര്ണരോടുള്ള അയിത്തം ഇന്നും മാറിയില്ലെന്ന യാഥാര്ത്ഥ്യം നിലനില്ക്കുന്നു. ശ്രീനാരായണഗുരുവിന്റെ കാലത്ത് തന്നെ ശ്രീനാരായണ പ്രസ്ഥാനങ്ങള്ക്ക് എണ്പതിലധികം ക്ഷേത്രങ്ങളുണ്ടായിരുന്നു. ഈ ക്ഷേത്രങ്ങളിലെല്ലാം അവര്ണശാന്തിമാരാണ് പൂജ ചെയ്തിരുന്നത്. അതായത് ഒന്നര നൂറ്റാണ്ടിന്റെയടുത്ത് പാരമ്ബര്യം അവര്ണശാന്തിമാര്ക്കുണ്ട്. ഐക്യകേരളം രൂപപ്പെട്ടപ്പോള് തന്നെ ദേവസ്വം ബോര്ഡ് ജാതിഭേദമില്ലാതെ തന്ത്രവിദ്യ പഠിപ്പിച്ചിരുന്നു. ജാതിഭേദമില്ലാതെ എല്ലാവരെയും തന്ത്രവിദ്യ അഭ്യസിപ്പിക്കാന് 1969ല് തിരുവിതാംകൂര് ദേവസ്വം ബോര്ഡ് തിരുവല്ല രാമകൃഷ്ണ മഠത്തിന്റെ കീഴില് തന്ത്രവിദ്യാപാഠശാല ആരംഭിച്ചിരുന്നു. ഇക്കാര്യം ആദിത്യന് കേസില് കോടതി ചൂണ്ടിക്കാട്ടി. ആര് കേള്ക്കാന്?. ഇതൊന്നും അറിയാതെയാണോ തിരുവിതാംകൂര് ദേവസ്വം ബോര്ഡ് ശബരിമല, മാളികപ്പുറം മേല്ശാന്തി നിയമനത്തില് നൂറ് ശതമാനം ബ്രാഹ്മണ സംവരണം നടപ്പാക്കിയത്. യുക്തിക്ക് നിരക്കാത്ത കാരണങ്ങളാണ് ഈ നടപടിയെ ന്യായീകരിക്കാന് ദേവസ്വംബോര്ഡ് നിരത്തുന്നത്. മേല്ശാന്തി നിമയനത്തിനായി ഇത്തവണ അപേക്ഷ നല്കി നിരസിക്കപ്പെട്ട ഏഴ് അവര്ണ ശാന്തിമാര്ക്ക് നീതിക്കായി ഹൈക്കോടതിയെ സമീപിക്കേണ്ടി വന്നത് ദൗര്ഭാഗ്യകരമാണ്. ശബരിമലയിലെത്തുന്ന ഭൂരിപക്ഷം ഭക്തരും പിന്നാക്കക്കാരാണ്. ഭക്തരെ അവഗണിക്കുന്ന നിയമങ്ങള് അയ്യപ്പന് പൊറുക്കില്ല. സദാസമയവും പുരോഗമനവും നവോത്ഥാനവും പറയുന്നവരും രാഷ്ട്രീയനേതൃത്വങ്ങളും ഈ വിഷയത്തില് പുലര്ത്തുന്ന മൗനം സമൂഹത്തോടുള്ള വെല്ലുവിളിയാണ്. പൂജാവിധി പഠിച്ച എല്ലാ അബ്രാഹ്മണര്ക്കും ദേവസ്വംബോര്ഡ് ക്ഷേത്രങ്ങളില് പൂജ ചെയ്യാന് അവസരം നല്കുന്ന ശ്രീകോവില് പ്രവേശന വിളംബരം കാലത്തിന്റെ ആവശ്യമാണ്. ഭരണഘടന മുന്നോട്ട് വയ്ക്കുന്ന തുല്യതയുടെയും പ്രാതിനിധ്യത്തിന്റെയും പരസ്യമായ ലംഘനം കൈയും കെട്ടി നോക്കി നില്ക്കാനാവില്ല. തുഷാര് വെള്ളാപ്പള്ളി, എസ്.എന്.ഡി.പി യോഗം വൈസ് പ്രസിഡന്റ്, ലേഖകന് ബി.ഡി.ജെ.എസ് സംസ്ഥാന അദ്ധ്യക്ഷന് കൂടിയാണ്